עמוד טראיאנוס

עמוד טראיאנוס (בלטינית: Columna Traiana) הוא אנדרטה שהוקמה ברומא על ידי אפולודורוס מדמשק במצוות הסנאט הרומאי. האנדרטה ממוקמת בפורום טראיאנוס על גבעת הקווירינאל צפונית לפורום הרומאי. האנדרטה הוקמה בשנת 113 ותבליטה מתאר את ניצחונו של הקיסר טראיאנוס בכיבוש דאקיה. את המחקר המקיף הראשון של תבליטי עמוד טראיאנוס ערך ההיסטוריון והפילולוג הגרמני קונרד ציכוריוס, שספרו משמש גם כיום בסיס למחקרים מודרניים. גובהו של עמוד טראיאנוס הוא 30 מטרים, והוא ניצב על כן שגובהו 8 מטרים (גובה האנדרטה הכולל הוא 38 מטרים). העמוד מורכב מ-18 גלילי שיש, שכל אחד מהם שוקל כ-40 טון וקוטרו של כל אחד כ-4 מטרים. את העמוד מכסה תבליט שאורכו 200 מטרים, והוא מקיף את העמוד 23 פעמים במעלה העמוד. העמוד חלול, וגרם של 185 מדרגות מאפשר גישה למרפסת התצפית בראש העמוד. לפי מטבעות בני התקופה היה בראש העמוד בעת הקמתו פסל של ציפור, ככל הנראה עיט. מאוחר יותר הוצב בראש העמוד פסל של הקיסר טראיאנוס. פסל זה הוחלף בשנת 1588 על ידי האפיפיור סיקסטוס החמישי בפסלו של פטרוס הקדוש הניצב בראש העמוד עד ימינו. סביב העמוד חקוק תבליט המתאר את שני ניצחונותיו הצבאיים של טראיאנוס. חלקו התחתון של העמוד מתאר את המסע הצבאי הראשון שהתרחש בשנים 101–102, וחלקו העליון של העמוד מתאר את המסע הצבאי השני שהתרחש בשנים 105–106. בין שני המקטעים של התבליטים חקוקה דמותה של ניקה, אלת הניצחון, הכותבת על מגן ומשני צדדיה גביעי ניצחון. הפרספקטיבה של התבליטים מוטה ולא ריאליסטית. לעיתים השתמש האומן בפרספקטיבות שונות באותו מקטע על מנת להדגיש אלמנטים שונים (כגון להראות מצד אחד את פני הקיר ומהצד השני את מי שנמצא מאחוריו). הסצנות בתבליט מתארות את הצבא הרומי מתארגן לקראת הקרב ונלחם בצבא הדאקי. כמו כן מתוארות סצנות של בניית ביצורים, וסצנה בה החיילים מקשיבים לנאום הקיסר. בתבליט מתוארות כ-2,500 דמויות, הכוללות חיילים, מלחים, מדינאים, כוהני דת, ובכך התבליט משמש מקור מידע חשוב על הלבוש של הרומאים והברברים, ועל כלי המלחמה, כלי הביצורים ושיטות בניית הביצורים בתקופה הרומית. הקיסר טראיאנוס מופיע 59 פעמים בתבליט. כמו כן ניתן לראות בתבליט דמות של אל נהר. משרידי צבע שנמצאו על התבליט ניתן ללמוד שבעבר היה התבליט צבוע. על העמוד מופיעה הכתובת: SENATVS•POPVLVSQVE•ROMANVS IMP•CAESARI•DIVI•NERVAE•F•NERVAE TRAIANO•AVG•GERM•DACICO•PONTIF MAXIMO•TRIB•POT•XVII•IMP•VI•COS•VI•P•P• AD•DECLARANDVM•QVANTAE•ALTITVDINIS MONS•ET•LOCVS•TAN<TIS•OPER>IBVS•SIT•EGESTVS תרגום: הסנאט והעם הרומאי אימפרטור קיסר, בנו של נרווה האלוהי, נרווה טראיאנוס אוגוסטוס גרמניקוס דקיקיוס, פונטיפקס מקסימוס, בעל הסמכות הטריבונית בפעם ה-17, אימפרטור בפעם השישית, קונסול בפעם השישית, אבי המולדת, בנה על מנת להראות עד כמה גבוה היה ההר אשר סולק בעבודות גדולות כל כך אזור החציבה המדובר הוא פורום טראיאנוס והשוק הסמוך לו. הכתב על העמוד הוא אחד הדוגמאות המפורסמות ביותר לכתב רומי מרובע - אשר שימש למצבות וכתובות ציבוריות רומיות. בשל העובדה שכתב זה אמור להיקרא על ידי צופים הנמצאים מרחק גדול מתחת לכתובת, האותיות קטנות יותר בתחתית הכתובת מאשר בראשה, על מנת לשמור מבחינת פרספקטיבה על גודל אותיות שווה. ההפרדה בין המילים מסומנת בנקודה, יש שימוש רב בקיצורים, והמספרים מצוינים בקו עילי. חלקה התחתון של הכתובת אבד. בשנת 1989 עיצב קארול טוומבלי את גופן "טראיאנוס" (Trajan) בהתבסס על הכתובת. בעבר סברו שהעמוד הוקם למטרות תעמולה, במטרה להאדיר את שמו של הקיסר, אולם בשל המבנים שסביב העמוד המסתירים אותו מסביבתו, ובשל הקושי לקרוא את התבליט מקצה אל קצה, כיום סבורים שהעמוד שימש בעצם כ"סרגל" לבוני פורום טראיאנוס. לאחר מותו של טראיאנוס בשנת 117 הצביע הסנאט והחליט על קבורת אפרו של הקיסר בכד מוזהב בבסיס העמוד (כד שאינו נמצא כיום במקום). בסוף המאה ה-19 ובראשית המאה ה-20 ניצוקו מספר העתקי גבס של העמוד, בשל הקורוזיה שנגרמה עקב זיהום האוויר הרב ברומא החל מסוף המאה ה-19. העתקי הגבס משמרים את מראה התבליט כפי שהיה לפני שהחל להיהרס על ידי הזיהום. ההעתקים שמורים במוזיאון לתרבות הרומית (שם מוצגים התבליטים סצנה אחר סצנה) ובחצר היציקות של מוזיאון ויקטוריה ואלברט שבלונדון (שם מוצג העמוד כעמוד, אולם בשל גובהו הוא מחולק לשני חלקים). העמוד שימש השראה למספר עמודי ניצחון שנבנה לאחריו ובהם: עמוד מרקוס אורליוס עמוד תאודוסיוס - fr:colonne de Théodose עמוד ארקאדיוס - fr:colonne d'Arcadius עמוד ונדום קארלסקירכה מדיה וקבצים בנושא עמוד טראיאנוס בוויקישיתוף אתר האינטרנט הרשמי של עמוד טראיאנוס תמונות והסברים תמונות של התבליטים תיאור העמוד גופן טרויאנוס (קובץ TTF) עמוד טראיאנוס, באתר אנציקלופדיה בריטניקה (באנגלית) עמוד טראיאנוס, באתר אנציקלופדיית ההיסטוריה העולמית (באנגלית) s.v. "Forum Trajani" in: Platner, S.B., A Topographical Dictionary of Ancient Rome. Completed and revised by Thomas Ashby. London, Oxford University Press, 1929. Digitized copy in: LacusCurtius תואר כבוד שמשמעותו מנצח הגרמנים תואר כבוד שמשמעותו מנצח הדאקים